**ELŐTERJESZTÉS**

**A Gazdasági és Jogi Bizottság 2022. szeptember 26-i ülésére**

**Javaslat a bizottság hatáskörébe tartozó önkormányzati tulajdonú gazdasági társaságokkal kapcsolatos döntések meghozatalára**

*I. Javaslat az AGORA Savaria Kulturális és Médiaközpont Nonprofit Kft. által benyújtandó pályázatok jóváhagyására*

Tájékoztatom a Tisztelt Bizottságot, hogy az AGORA Savaria Kulturális és Médiaközpont Nonprofit Kft. ügyvezetője a Bizottság jóváhagyását kérte a Nemzeti Kulturális Alap által kiírt, alább ismertetett pályázatok benyújtásához.

**1.**

Pályázati cél, tartalom:

Magyarországi könnyűzenei koncertek, produkciók megvalósítása (legalább 3 éves szakmai múlttal rendelkező, hazai és határon túli magyar előadók, formációk részére)

Pályázni jogosultak a legalább 3 éves szakmai múlttal rendelkező zenei formációk részvételével megvalósuló koncerte(ke)t megrendező jogi személyiséggel rendelkező szervezetek, vagyis az AGORA Savaria Nonprofit Kft. is.

Az igényelhető támogatás maximális összege 1.000.000 Ft. A támogatási intenzitás mértéke 100 %.

A megvalósítás időtartama 2023. január 1. – 2023. december 31.

A pályázati díj összege 20.000 Ft.

Pályázat kódszáma: 202139/117

Benyújtási határidő: 2022. szeptember 28.

**2.**

Pályázati cél, tartalom:

Fővároson kívüli könnyűzenei koncerthelyszíneken rendszeres élőzenei koncertprogram megvalósítása. A támogatás célja, hogy a fővároson kívül minden megyében legalább egy olyan könnyűzenei koncerthelyszín működjön tartósan, ahol élőzenét játszó előadók rendszeresen felléphetnek.

Pályázni jogosultak belföldi, az év nagy részében folyamatosan működő, könnyűzenei fellépéseknek helyszínt biztosító intézmények és rendezvényszervezők, mint jogi személyek, tehát az AGORA Savaria Nonprofit Kft. is.

Az igényelhető támogatás koncertenként min.100.000 Ft, max. 300.000 Ft, összesen maximum 4.800.000 Ft. A támogatási intenzitás mértéke 100 %.

A megvalósítás időtartama 2023. január 1. – 2023. december 31.

A pályázati díj összege az igényelt támogatás 1 %-a.

Pályázat kódszáma: 779131/156

Benyújtási határidő: 2022. október 7.

A pályázatok önerőt nem igényelnek, így azok jóváhagyására az SZMSZ 51. § (3) bekezdés 25. pontja alapján a Tisztelt Bizottság jogosult.

*II. Javaslat a Fogyatékkal Élőket és Hajléktalanokat Ellátó Közhasznú Nonprofit Kft. Szervezeti és Működési Szabályzatának módosítására*

A Fogyatékkal Élőket és Hajléktalanokat Ellátó Közhasznú Nonprofit Kft. ügyvezetője a társaság szervezeti és működési szabályzatának módosítására tett javaslatot. A módosításokat a jogszabályoknak való megfelelés, a cég munkaköreinek felülvizsgálata, valamint Kolozsvár u. 27. szám alatti hajléktalan otthon megszüntetése indokolja.

Az SZMSZ módosításokkal egységes szerkezetbe foglalt szövegét (korrektúrával jelölve) az előterjesztés ***1. számú melléklete*** tartalmazza.

Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 19. § (1) bekezdés b) pont bc) alpontja értelmében, ha a gazdasági társaságban az önkormányzati tulajdonrész az 50 %-ot eléri, vagy meghaladja, úgy a gazdasági ügyeket ellátó bizottság dönt a szervezeti és működési szabályzat módosítása kérdésében.

A felügyelőbizottság az SZMSZ módosítását elfogadta.

*III. Javaslat a Szombathelyi Parkfenntartási Kft.-vel kötendő pénzeszköz-átadási megállapodás jóváhagyására*

Szombathely Megyei Jogú Város Önkormányzata a TOP-7.1.1-16-H-ERFA-2020-00783 projektszámon és a „Játszóterek fejlesztése” projektcím alatt támogatást nyert játszóterek (Bem József u. 2., Nagy Lajos-Kodály Zoltán utca és Barátság utca) kivitelezésének megvalósítására. A kivitelezést a Szombathelyi Parkfenntartási Kft. végzi el, amelyhez az önkormányzat 23.704.537 Ft összeget támogatás/pénzeszköz átadás formájában biztosít. Az erre vonatkozó megállapodás az előterjesztés ***2. számú melléklete***.

Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 19. § (1) bekezdés b) pont ba) alpontja értelmében, az olyan szerződések megkötésének jóváhagyása, amelyet a társaság saját tagjával köt, (kivéve ha a szerződés megkötése a társaság főtevékenységéhez tartozik), a gazdasági ügyeket ellátó bizottság hatáskörébe tartozik.

*IV. Javaslat a SZOVA Nonprofit Zrt. és SZOMHULL Nonprofit Kft. között kötendő bérleti szerződés jóváhagyására*

A SZOMHULL Nonprofit Kft. működéséhez szükséges infrastrukturális feltételeket a SZOVA Nonprofit Zrt. biztosítja bérleti szerződések alapján. Az egyik, jelenleg hatályos szerződés a Boglárka utca 2. alatti új épületben található irodák bérletére vonatkozik. Emellett, egy korábbi szerződés alapján a Jászai Mari utcai telephelyen a SZOMHULL Nonprofit Kft. két fizikai állományú munkavállalójának biztosítja a SZOVA a szociális helyiségek használatát és a cég által üzemeltetett önkormányzati tulajdonú hulladékgyűjtő gépjármű elhelyezését, a Welther Károly utcai irodaépületben pedig a közszolgáltatói ügyfélszolgálat működéséhez szükséges helyiségeket és a SZOVA Nonprofit Zrt. tulajdonában lévő irodai eszközök használatát.

A Welther Károly utcai irodaépület kiürítése szükségessé teszi a bérleti szerződések módosítását – ezzel egyidejűleg célszerű a bérleti jogviszonyt egy egységes szerkezetű bérleti szerződés keretében rendezni. Az új szerződésszöveg lényege az, hogy a jelenleg a Welther Károly utcában üzemelő közszolgáltatói ügyfélszolgálat átköltözik a Kőszegi utca 11. alatt található, szintén SZOVA tulajdonú helyiségekbe, további két irodai dolgozó pedig a Boglárka utca 2. alatti épületben kerül elhelyezésre. Emiatt a Welther Károly utcai irodák bérlete megszűnik, helyette a Kőszegi utcában új irodákat vesz bérbe a SZOMHULL Nonprofit Kft., valamint a Boglárka utcában bérelt irodaterület növekszik. A Jászai Mari utcában bérelt terület nem változik, azonban a rezsiköltségek emelkedése miatt az eddigi bérleti díjat 23.000 Ft-ról 30.000 Ft-ra javasolja emelni a SZOVA Nonprofit Zrt., valamint az irodagépek vonatkozásában 20%-os díjemelést javasol érvényesíteni.

Az egységes bérleti szerződés tervezete az előterjesztés ***3. számú mellékletét*** képezi.

Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 19. § (1) bekezdés b) pont ba) alpontja értelmében, az olyan szerződések megkötésének jóváhagyása, amelyet a társaság saját tagjával köt, (kivéve ha a szerződés megkötése a társaság főtevékenységéhez tartozik), a gazdasági ügyeket ellátó bizottság hatáskörébe tartozik.

Kérem a Tisztelt Bizottságot, hogy az előterjesztést megtárgyalni és a határozati javaslatokat elfogadni szíveskedjen!

**Szombathely, 2022. szeptember 22.**

 **/: Dr. Nemény András :/**

**I.**

**Határozati javaslat**

**………/2022. (IX. 26.) GJB sz. határozat**

A Gazdasági és Jogi Bizottság Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelete 51. § (3) bekezdés 25. pontja alapján jóváhagyja, hogy az AGORA Savaria Kulturális és Médiaközpont Nonprofit Kft. a Nemzeti Kulturális Alap által kiírt 202139/117 és 779131/156 kódszámú felhívásokra pályázatot nyújtson be. A pályázati díjak megfizetésére a társaság szokásos működési költségei nyújtanak fedezetet.

**Felelős:** Dr. Nemény András polgármester

 Horváth Soma alpolgármester

Bokányi Adrienn, a Gazdasági és Jogi Bizottság elnöke

 (végrehajtásért:

 Nagyné dr. Gats Andrea, a Jogi és Képviselői Osztály vezetője

 Horváth Zoltán, a Kft. ügyvezetője)

**Határidő:** azonnal

**II.**

**Határozati javaslat**

**………/2022. (IX. 26.) GJB sz. határozat**

A Gazdasági és Jogi Bizottság Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 19. § (1) bekezdés b) pont bc) alpontjában biztosított hatáskörében eljárva a Fogyatékkal Élőket és Hajléktalanokat Ellátó Közhasznú Nonprofit Kft. módosított Szervezeti és Működési Szabályzatát az előterjesztés 1. számú mellékletében foglalt tartalommal elfogadja.

**Felelős:** Dr. Nemény András polgármester

 Dr. László Győző alpolgármester

Bokányi Adrienn, a Gazdasági és Jogi Bizottság elnöke

 (végrehajtásért: Nagyné dr. Gats Andrea, a Jogi és Képviselői Osztály vezetője

 Németh Klára, a társaság ügyvezetője)

**Határidő:** azonnal

**III.**

**Határozati javaslat**

**………/2022. (IX. 26.) GJB sz. határozat**

A Gazdasági és Jogi Bizottság Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 19. § (1) bekezdés b) pont ba) alpontjában biztosított hatáskörében eljárva a Szombathelyi Parkfenntartási Kft. és az Önkormányzat között kötendő pénzeszköz átadási megállapodást az előterjesztés 2. számú mellékletében foglalt tartalommal jóváhagyja.

**Felelős:** Dr. Nemény András polgármester

 Dr. László Győző alpolgármester

Bokányi Adrienn, a Gazdasági és Jogi Bizottság elnöke

 (végrehajtásért: Nagyné dr. Gats Andrea, a Jogi és Képviselői Osztály vezetője

 Stéger Gábor, a Közgazdasági és Adó Osztály vezetője

 Izer Gábor Nándor, a társaság ügyvezetője)

**Határidő:** azonnal

**IV.**

**Határozati javaslat**

**………/2022. (IX. 26.) GJB sz. határozat**

A Gazdasági és Jogi Bizottság Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 19. § (1) bekezdés b) pont ba) alpontjában biztosított hatáskörében eljárva a SZOVA Nonprofit Zrt. és a SZOMHULL Nonprofit Kft. között kötendő bérleti szerződést az előterjesztés 3. számú melléklete szerinti tartalommal jóváhagyja, egyúttal felhatalmazza a SZOVA Nonprofit Zrt. vezérigazgatóját és a SZOMHULL Nonprofit Kft. ügyvezetőjét a bérleti szerződés aláírására.

**Felelős:** Dr. Nemény András polgármester

 Dr. Horváth Attila alpolgármester

Bokányi Adrienn, a Gazdasági és Jogi Bizottság elnöke

 (végrehajtásért:

 Nagyné dr. Gats Andrea, a Jogi és Képviselői Osztály vezetője

 Kovács Cecília, SZOVA Nonprofit Zrt. vezérigazgatója

 Taoufik Roland, a SZOMHULL Nonprofit Kft. ügyvezetője)

**Határidő:** azonnal